ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
முதியோர்கள் மற்றும் மாற்றுத் திறனாளிகளுக்கு வீட்டுக்கு அருகே கொவிட் தடுப்பூசி மையங்கள்  அமைப்பதற்கான வழிகாட்டுதல்கள்: மாநிலங்களுடன் பகிர்ந்தது மத்திய அரசு
முதியோர்கள் மற்றும் மாற்றுத்திறனாளிகளுக்கு அவர்களது வீட்டுக்கு அருகிலேயே தடுப்பூசி மையங்கள் அமைப்பதற்கான வழிகாட்டுதல்களை, மாநிலங்கள் மற்றும் யூனியன் பிரதேசங்களுடன், மத்திய சுகாதாரத்துறை அமைச்சகம் பகிர்ந்து கொண்டுள்ளது.
முதியோர்கள் மற்றும் மாற்றுத்திறனாளிகளின் வீட்டுக்கு அருகே தடுப்பூசி மையங்களை அமைப்பதற்கான வழிகாட்டுதல்களை கொவிட்-19 தடுப்பூசி போடுவதற்கான தேசிய நிபுணர் குழு  பரிந்துரைத்துள்ளது.
உடல் நிலை காரணமாக அதிகம் நடமாட முடியாத மூத்த குடிமக்கள் மற்றும் மாற்றுத்திறனாளிகளுக்கு கொவிட் தடுப்பூசி போடுவதை உறுதி செய்ய மத்திய அமைச்சகத்தின் தொழில்நுட்ப குழு இந்த பரிந்துரையை சமர்பித்தது.
இந்த பரிந்துரைகளை மத்திய சுகாதார அமைச்சகம் ஏற்றுக் கொண்டுள்ளது.
வீட்டுக்கு அருகே கொவிட் தடுப்பூசி மையங்களை அமைப்பதில் சமுதாய அடிப்படையிலான, நெகிழ்வான மக்கள் மைய அணுகுமுறையை முதியோர்கள் மற்றும் மாற்றுத்திறனாளிகளுக்கான தடுப்புசி மையம் பின்பற்றும்.
கீழ்கண்ட தகுதியுடைவர்களுக்கு மட்டுமே வீட்டுக்கு அருகே கொவிட் தடுப்பூசி மையம் ஏற்பாடு செய்யப்படும். மற்ற வயதினருக்கு, தற்போதுள்ள கொவிட் தடுப்பூசி மையங்களிலேயே தடுப்பூசி போடப்படும்.
முதியோர்கள் மற்றும் மாற்றுத்திறனாளிகளுக்கு வீட்டுக்கு அருகே அமைக்கப்படும் கொவிட் தடுப்பூசி மையங்களுக்கு தகுதியானவர்கள்:
1. தடுப்பூசி போடாமல் இருக்கும் அல்லது முதல் டோஸ் போட்ட 60 வயதுக்கு மேற்பட்டவர்கள்.
2. உடல் நிலை அல்லது மருத்துவ காரணங்கள் காரணமாக மாற்றுத்திறனாளியாக உள்ள 60 வயதுக்கு உட்பட்டவர்கள்.
இதற்கான விரிவான வழிகாட்டுதல்களை அனைத்து மாநிலங்கள் மற்றும் யூனியன் பிரதேசங்களுக்கு மத்திய சுகாதார அமைச்சகம் தெரிவித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1722164
சிறப்பு சேவைகள் மற்றும் கட்டுரைகள்
சென்னை விமான நிலையத்தில் ரூ. 36.8 லட்சம் மதிப்புள்ள தங்கம் பறிமுதல்
ரியாத்தில் இருந்து இண்டிகோ விமானம் 6E-8762 மூலம் சென்னை விமான நிலையத்திற்கு இன்று வந்தடைந்த, ஹைதராபாத்தைச் சேர்ந்த மூன்று பயணிகளையும், விஜயவாடாவைச் சேர்ந்த ஒருவரையும் சுங்கத்துறை அதிகாரிகள் சந்தேகத்தின் பேரில் சோதனையிட்டனர்
அப்போது, அவர்களிடமிருந்து பத்து டோலாஸ்  எடையுள்ள, 24 காரட் தங்கக்கட்டிகள் இரண்டு கைப்பற்றப்பட்டன.
மொத்தம் ரூ.36.8 லட்சம் மதிப்புள்ள ஆறு தங்கக்கட்டிகள் சுங்க சட்டம் 1962-இன் கீழ் கைப்பற்றப்பட்டுள்ளதாகவும், தொடர்ந்து விசாரணை நடைபெற்று வருவதாகவும், சென்னை சர்வதேச விமான நிலைய சுங்கத்துறை ஆணையர் வெளியிட்டுள்ள செய்திக் குறிப்பில் தெரிவித்துள்ளார்
(Visitor Counter : 73
சிறப்பு சேவைகள் மற்றும் கட்டுரைகள்
ஆராய்ச்சி மற்றும் மருத்துவ ஆய்வுகளுக்காக தேசிய சித்த மருத்துவ நிறுவனத்துடன் ஐஐடி மெட்ராஸ் இணைந்து செயல்பட உள்ளது
சித்த மருத்துவ முறையில் ஆராய்ச்சி மற்றும் உயர்கல்விக்கான சிறப்பு மையமாக விளங்கும் சென்னை சித்த மருத்துவ நிறுவனத்துடன் சென்னையில் உள்ள இந்திய தொழில்நுட்பக் கழகம் இணைந்து பயிற்சி, ஆராய்ச்சி, மருத்துவ ஆய்வுகள் போன்றவற்றை மேற்கொள்ள முடிவு செய்துள்ளது.
புதிய பாடத் திட்டங்களை கூட்டாக மேம்படுத்துதல், மருத்துவ ஆராய்ச்சி, மூலக்கூறு உயிரியல் மற்றும் ஆய்வக செல்வரிசை ஆராய்ச்சி, சுகாதார அமைப்பு ஆராய்ச்சி உள்ளிட்டவைகளை செயல்படுத்துதல், ஆசிரியர்களை பரிமாறிக் கொள்ளுதல் போன்றவற்றுக்கு இந்த கூட்டாண்மை உதவும் என எதிர்பார்க்கப்படுகிறது.
ஐஐடி மெட்ராஸ் இயக்குநர் பேராசிரியர் வி.காமகோடி, என்.ஐ.எஸ். இயக்குநர் டாக்டர் ஆர்.மீனாகுமாரி ஆகியோர் அண்மையில் இதுதொடர்பான புரிந்துணர்வு ஒப்பந்தத்தில் கையெழுத்திட்டனர். ஐஐடி மெட்ராஸ் பேராசிரியர் ரவீந்திர கெட்டு இந்நிகழ்வின் போது உடனிருந்தார்.
இந்த கூட்டுமுயற்சியின் தாக்கம் குறித்து எடுத்துரைத்த ஐஐடி மெட்ராஸ் இயக்குநர் பேராசிரியர் காமகோடி,"இந்திய மருத்துவத்தில் சித்தா மிக முக்கிய பள்ளியாகும். சித்த மருந்துகளின் செயல்திறனை விளக்கும் அறிவியல் அடிப்படையை உருவாக்க இந்த கூட்டாண்மை கவனம் செலுத்தும்" எனக் குறிப்பிட்டார்.
கருத்தரங்குகள், பயிற்சிப் பட்டறைகள், வெப்மினார்கள், மாநாடுகள், பாடத் திட்டங்களைத் தொடருதல் [தொடர் மருத்துவக் கல்வி  உள்பட], கல்வித் திட்டங்களை உருவாக்குதல் ஆகிய பணிகளை இரு கல்வி நிறுவனங்களும் கூட்டாக மேற்கொள்ளும். கற்பித்தல் மற்றும் பயிற்சிக்காக மாணவர்கள், ஆராய்ச்சி மாணவர்கள், முதுநிலை ஆராய்ச்சியாளர்கள், ஆசிரியர்களை பரிமாறிக் கொள்ளவும் இக்கல்வி நிறுவனங்கள் ஊக்குவிக்கும்.
இந்த கூட்டாண்மை ஏற்படுத்தும் விளைவுகள் குறித்துப் பேசிய தேசிய சித்த மருத்துவ நிறுவனத்தின்  இயக்குநர் டாக்டர் ஆர். மீனாகுமாரி,"நாட்டின் தலைசிறந்த கல்வி நிறுவனங்களில் ஒன்றான ஐஐடி மெட்ராஸ்-உடன் தேசிய சித்த மருத்துவ நிறுவனம் புரிந்துணர்வு ஒப்பந்தம் மேற்கொள்வதில் மகிழ்ச்சி அடைகிறேன். சித்த மருத்துவத்தில் உள்ள அளப்பரிய சிகிச்சைத் திறனைப் பரிமாறிக் கொள்ளவும், சித்த மருத்துவத்தின் தன்மைகளை அறிவியல் ரீதியாக சரிபார்த்தல், அதன் உயிரியக்க மூலக்கூறு மற்றும் செயல்படும் முறைகளை ஐஐடிஎம்-ன் அதிநவீனத் தொழில்நுட்பத்தைப் பயன்படுத்திக் கண்டறிதல் போன்றவற்றுக்கு இந்த கூட்டாண்மை புதிய வழிகளை ஏற்படுத்திக் கொடுக்கும் என நம்புகிறோம்" என்றார்.
டாக்டர் மீனாகுமாரி மேலும் கூறுகையில், "இரு கல்வி நிறுவனங்களின் ஒத்துழைப்பால் மூலிகை ஆராய்ச்சி மற்றும் தொழில்நுட்பம் ஆகிய முக்கிய துறைகளில் மாணவர்களின் திறமை அதிகளவில் வெளிப்படும். பாரம்பரிய மருத்துவ முறைகளை தொழில்நுட்ப ரீதியாக அதிக தாக்கத்தை ஏற்படுத்தும் வகையில் இக்கல்வி நிறுவனங்கள் ஒருங்கிணைக்கும். ஐஐடிஎம்.-உடன் இணைந்து பணியாற்றுவதால் இருதரப்பினரும் பயனடைவதுடன், சித்த மருத்துவ முறையையும் மேம்படுத்த உதவும் என எதிர்பார்க்கிறோம்." எனத் தெரிவித்தார்.
சித்த மருத்துவ முறையின் வளர்ச்சி, மேம்பாட்டை ஊக்குவித்தல், சித்த மருத்துவ ஆராய்ச்சி உள்ளிட்ட பல்வேறு பணிகளில் தேசிய சித்த மருத்துவ நிறுவனம் தன்னை ஈடுபடுத்திக் கொண்டுள்ளது. சித்த மருத்துவ முறையில் முதுநிலைப் படிப்பை தரத்தை மேம்படுத்தவும், ஆராய்ச்சிப் பணிகளை மேற்கொள்ளவும், குறிப்பிட்ட நோய்களுக்கு சித்த மருந்துகளின் பயன்களை உறுதிப்படுத்தவும் என்.ஐ.எஸ். பணியாற்றி வருகிறது.
.
நிதி அமைச்சகம்
2020-21ஆம் ஆண்டின் ஊட்டச்சத்து திட்டங்களுக்கு ரூ.35,600 கோடி ஒதுக்கீடு
மகளிருக்கான சிறப்புத் திட்டங்களுக்கு ரூ.28,600 கோடி ஒதுக்கப்படும்
2020-21ஆம் நிதியாண்டிற்கான மத்திய பட்ஜெட்டில் சமூகப் பாதுகாப்பின் முக்கியத்துவத்தை சுட்டிக்காட்டிய மத்திய நிதியமைச்சர் திருமதி நிர்மலா சீதாராமன், மகளிர் மற்றும் குழந்தைகளின் மேம்பாடு, சமூக நலம் தொடர்பான பல்வேறு முக்கியத் திட்டங்களை நாடாளுமன்றத்தில் இன்று அறிவித்தார்.
மகளிர் மற்றும் குழந்தைகள்
மக்களவையில் நிதியமைச்சர் ஆற்றிய பட்ஜெட் உரையில், ‘பெண் குழந்தைகளைப் பாதுகாப்போம், பெண் குழந்தைகளைப் படிக்க வைப்போம்’ திட்டம் மிகச் சிறந்த பயன்களை அளித்திருப்பதை தெரிவிப்பதில் மகிழ்ச்சியடைவதாகக் குறிப்பிட்டார். தற்போது அனைத்து நிலைகளிலுமான கல்வியில் பெண் குழந்தைகள் சேரும் விகிதம், ஆண்களைவிட அதிகரித்திருப்பதாகக் கூறினார். தொடக்கக் கல்வியில் பெண் குழந்தைகள் சேர்க்கை விகிதம் 94.32 சதவீதம் என்றும் ஆண் குழந்தைகளின் சேர்க்கை விகிதம் 89.28 சதவீதம் என்றும் அவர் குறிப்பிட்டார். இதே போன்ற உயர்வு விகிதம் உயர்நிலை மற்றும் மேல்நிலைக் கல்வியிலும் காணப்படுவதை அவர் சுட்டிக்காட்டினார்.
2020-21ஆம் நிதியாண்டிற்கான ஊட்டச்சத்து தொடர்பான திட்டங்களுக்கு ரூ.35,600 கோடி வழங்க திட்டமிடப்பட்டுள்ளது. குழந்தைகள், பதின்ம வயதிலான பெண்கள், கருவுற்ற பெண்கள், பாலூட்டும் தாய்மார்களின் ஊட்டச்சத்து நிலையை மேம்படுத்துவதற்காக, 2017-18-ஆம் ஆண்டில் கொண்டுவரப்பட்ட போஷான் அபியான் திட்டம்  மிகப்பெரும் கவனத்தை ஈர்த்திருப்பதாக அவர் கூறினார். நாடு முழுவதும் பத்து கோடி பேரின் ஊட்டச்சத்து நிலை குறித்து, தகவல் தெரிவிப்பதற்கு 6,00,000 அங்கன்வாடி பணியாளர்களுக்கு ஸ்மார்ட் போன்கள் தரப்பட்டுள்ளதாகவும் தெரிவித்த அவர், இது முன் எப்போதும் இல்லாத முன்னேற்றம் என்றார்.
பெண்கள் உயர்கல்வி வாய்ப்புகளைப் பெறுவதற்கும், தாய்மை அடையும் பெண்களின் வயது தொடர்பான விபரங்களைத் தெரிவிப்பதற்கும் சிறப்புக்குழு ஒன்றை ஏற்படுத்த திட்டமிடப்பட்டுள்ளதாக அவர் கூறினார். இந்தக் குழு ஆறு மாதத்தில் தனது பரிந்துரைகளை அளிக்கும் என்றார். மகளிர் நலன்களுக்கு அரசு தொடர்ந்து உறுதி அளித்து வருவதை சுட்டிக்காட்டிய நிதியமைச்சர், மகளிருக்கான சிறப்புத் திட்டங்களுக்கு ரூ.28,600 கோடி ஒதுக்கீடு செய்ய முடிவு செய்யப்பட்டுள்ளது என்றார்.
சமூக நலம்
மனிதக் கழிவுகளை அகற்றும் பணியில் மனிதர்களை ஈடுபடுத்தக் கூடாது என்பதில் அரசு உறுதியுடன் உள்ளதாகத் தெரிவித்த நிதியமைச்சர், அந்த நிலையைப் போக்க, மத்திய வீட்டுவசதி மற்றும் நகர்ப்புற விவகாரங்கள் அமைச்சகம், தேவையான தொழில்நுட்பங்களை அடையாளம் கண்டுள்ளது என்றும் நகர்ப்புற உள்ளாட்சி அமைப்புகளுடன் அந்த தொழில்நுட்பங்களை நிறைவேற்ற மத்திய அரசு நடவடிக்கை எடுத்து வருகிறது என்றும் அவர் கூறினார்.
2020-21ஆம் நிதியாண்டில் ஷெட்யூல்டு வகுப்பினர் மற்றும் இதர பிற்படுத்தப்பட்ட வகுப்பினரின் நலன்களை மேலும் மேம்படுத்த அரசு உறுதி பூண்டிருப்பதாகவும், அதற்காக பட்ஜெட்டில் ரூ.85,000 கோடி ஒதுக்க திட்டமிடப்பட்டுள்ளது என்றும் தெரிவித்தார்.
பழங்குடியினர் நலன் மற்றும் மேம்பாட்டிற்காக 2020-21 ஆம் நிதியாண்டில் ரூ.53,700 கோடி ஒதுக்கீடு செய்யப்பட்டுள்ளது என்றும், மூத்த குடிமக்கள் மற்றும் மாற்றுத்திறனாளிகளைக் கருத்தில் கொண்டு அவர்களுக்கான நிதி ஒதுக்கீட்டை 2020-21ஆம் ஆண்டு பட்ஜெட்டில் ரூ.9,500 கோடியாக அதிகரிக்க திட்டமிடப்பட்டுள்ளது என்றும் நிதியமைச்சர் கூறினார்.
------
(Visitor Counter : 187
ஜல்சக்தி அமைச்சகம்
தேசிய ஊரகக் குடிநீர் திட்டத்தின்கீழ் நிதி ஒதுக்கீடு தமிழ்நாட்டிற்கு ரூ. 4,015 கோடி ஒதுக்கீடு
2024க்குள் நாடு முழுவதும் ஊரகக் குடும்பங்கள் அனைத்திற்கும் குடிநீர்க் குழாய் இணைப்பு வழங்குவதற்காக முந்தைய தேசிய ஊரகக் குடிநீர் திட்டம் மாநில அரசுகளுடன் இணைந்து ஜல் ஜீவன் இயக்கம் என மத்திய அரசால் 2019 ஆகஸ்டிலிருந்து அமலாக்கப்படுகிறது.
இந்தத் திட்டம் அறிவிக்கப்பட்டபோது 3.23 கோடி  ஊரக வீடுகள் குடிநீர்க் குழாய் இணைப்புகள் பெற்றிருந்தன. கடந்த 3 ஆண்டுகளில் சுமார் 7.44 கோடி  ஊரக வீடுகளுக்குக் குடிநீர்க் குழாய் இணைப்புகள் தரப்பட்டுள்ளன. இதையடுத்து மொத்தமுள்ள 19.36 கோடி ஊரக வீடுகளில் 06.12.2022 நிலவரப்படி 10.67 கோடி  வீடுகள் குடிநீர்க் குழாய் இணைப்புகளைப் பெற்றுள்ளன. எஞ்சியுள்ள 8.69 கோடி ஊரக வீடுகளுக்கு 2024க்குள் குடிநீர்க் குழாய் இணைப்புகள் தர திட்டமிடப்பட்டுள்ளது.
ஜல் ஜீவன் இயக்கத் திட்டத்தின் கீழ் 2019-20, 2020-21, 2021-22 & 2022-23  ஒதுக்கப்பட்டுள்ள நிதி விவரத்தை ஜல் சக்தித் துறை இணையமைச்சர் திரு பிரஹலாத் சிங் படேல் மாநிலங்களவையில் இன்று தெரிவித்தார். இதன்படி 2022-23  தமிழ்நாட்டிற்கு ரூ. 4,015 கோடி ஒதுக்கப்பட்டுள்ளது. ஏற்கனவே ஒதுக்கப்பட்ட தொகையில் செலவிட்டதுபோக ரூ. 262.66 கோடி மீதமுள்ளதாகவும் அமைச்சர் தெரிவித்தார்.
புதுச்சேரிக்கு ரூ. 17.83 கோடி ஒதுக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
நாட்டில் மருந்து தொழில்நுட்பத் துறையில் ஆராய்ச்சி, மேம்பாடு மற்றும் புதுமைக் கண்டுபிடிப்புகளுக்கான தேசிய கொள்கையை மத்திய அமைச்சர் திரு மன்சுக் மாண்டவியா வெளியிட்டார்
மருந்து மற்றும் மருத்துவ சாதனங்கள் உற்பத்தித் துறையில் தற்சார்பை அடைவதற்கான பயணத்தில் இன்று ஒரு முக்கியமான நாள் என மத்திய சுகாதாரம், ரசாயனம் மற்றும் உரத்துறை அமைச்சர் திரு மன்சுக் மாண்டவிய கூறியுள்ளார்.
நாட்டில் மருந்து தொழில்நுட்பத் துறையில் ஆராய்ச்சி, மேம்பாடு மற்றும் புதுமைக் கண்டுபிடிப்புகளுக்கான தேசிய கொள்கையை புது தில்லியில் இன்று  அவர் வெளியிட்டார். அத்துடன் மருந்து தொழில்நுட்பத்துறையில் புதுமைக் கண்டுபிடிப்புகளை ஊக்குவிப்பதற்கான திட்டத்தையும் அவர் அறிமுகப்படுத்தினார்.
இந்த திட்டத்தின் நன்மைகள் குறித்து எடுத்துரைத்த டாக்டர் மன்சுக் மாண்டவியா, மருந்துகளின் உலகளாவிய சந்தையில் இந்தியாவை அதிக பங்களிப்புக் கொண்ட நாடாக மாற்றுவதில் இந்தத் திட்டம் கவனம் செலுத்தும் என்று கூறினார். புத்தொழில் நிறுவனங்கள் மூலம் இளைஞர்களின் திறன்களுக்கு ஊக்கமளிக்கவும் இந்த கொள்கை உதவும் என்று அவர் கூறினார்.
வளர்ச்சி மற்றும் புதுமைக் கண்டுபிடிப்புகளுக்கு இந்தியா முன்னுரிமை அளிக்கிறது என்று அவர் தெரிவித்தார். மருந்து பொருட்கள் மற்றும் மருத்துவ சாதனங்களை நாம் பெருமளவில் உற்பத்தி செய்ய வேண்டும் என்று அவர் கூறினார். இதற்காக, இமாச்சலப் பிரதேசம், விசாகப்பட்டினம் மற்றும் குஜராத்தில் மூன்று மொத்த மருந்து பூங்காக்களையும் , இமாச்சலப் பிரதேசம், உத்தரப்பிரதேசம், மத்தியப் பிரதேசம் மற்றும் தமிழ்நாட்டில் நான்கு மருத்துவ சாதன பூங்காக்களும் உருவாக்கப்படுவதாக அவர் கூறினார். இது இந்த துறையை வலுப்படுத்த உதவும் என்று அவர் குறிப்பிட்டார்.
உயிர் காக்கும் மருந்துகளுக்கான அணுகலை விரிவுபடுத்துவதற்கும், உலகளாவிய மருத்துவ ஏற்றுமதி மையமாக இந்தியா மாறுவதற்கும், ஆராய்ச்சி மற்றும் மேம்பாட்டு உள்கட்டமைப்பை வலுப்படுத்த வேண்டும் என்று அவர் கூறினார். இதன் மூலமாக மட்டுமே இந்தியா மருந்துகள் மற்றும் மருத்துவ சாதனங்களில் தன்னிறைவை அடைய முடியும் என்றும் அவர் தெரிவித்தார். தொழிற்சாலைகள் மற்றும் கல்வியாளர்களுடன் கலந்தாலோசித்து, நம் நாடு மற்றும் உலகின் தேவைகளுக்கு ஏற்ப கொள்கைகள், புதிய தயாரிப்புகள் மற்றும் புதிய ஆராய்ச்சிகளை உருவாக்க வேண்டும் என்று அவர் கூறினார். நமது முக்கிய தேவைகளுக்கு யாரையும் சார்ந்திருக்காத அளவில் நாம் சுதந்திரமாக இருக்க வேண்டும் என்று திரு மன்சுக் மாண்டவியா தெரிவித்தார்.
நிதி ஆயோக் உறுப்பினர்  டாக்டர் வி.கே.பால் இந்நிகழ்ச்சியில் பேசுகையில், கடந்த காலத்திலிருந்து பாடங்களைக் கற்றுக் கொண்ட பிறகு, இந்தியா உலகை வழிநடத்துகிறது என்றார். புதிய சீர்திருத்தங்கள் மருந்து தொழில்நுட்பத் துறையை மாற்றி அமைக்கும் என்று அவர் கூறினார்.
பாதுகாப்பு அமைச்சகம்
35-வது இந்தியா-தாய்லாந்து கடற்படைகளின் கூட்டு ரோந்து நடவடிக்கை
இந்திய கடற்படை - தாய்லாந்தின் ராயல் தாய் கடற்படையின் 35-வது கூட்டு ரோந்து நடவடிக்கை மே 3 -ம் தேதி முதல் 10-ம் தேதி வரை நடைபெற்றது. இந்திய கடற்படை கப்பல் கேசரி உள்நாட்டிலேயே வடிவமைக்கப்பட்ட எல்எஸ்டி ரக கப்பல், தாய்லாந்து கடற்படை கப்பல் சைபூரி உள்ளிட்டவை அந்தமான் கடல்பகுதியில் ரோந்துப்பணியில் ஈடுபட்டன.
இந்தியப் பெருங்கடல் பகுதியில் சர்வதேச வர்த்தகத்திற்கு பாதுகாப்பை உறுதிசெய்யும் வகையில் 2005- ஆம் ஆண்டு முதல் இரு நாட்டு கடற்படைகளும் ஆண்டுக்கு இருமுறை கூட்டு ரோந்துப்பணியை மேற்கொள்கின்றன.
விவசாயத்துறை அமைச்சகம்
சிறு விவசாயிகளுக்கு அதிகாரமளிக்கப்பட்டால் அது இந்தியாவின் மொத்த உள்நாட்டு உற்பத்திக்கு ஊக்கமளிக்கும் என்று மத்திய வேளாண் துறை அமைச்சர் தெரிவித்துள்ளார்
சிறு விவசாயிகளுக்கு அதிகாரமளிக்கப்பட்டால் அது இந்தியாவின் மொத்த உள்நாட்டு உற்பத்திக்கு ஊக்கமளிக்கும் என்று மத்திய வேளாண் மற்றும் விவசாயிகள் நலத்துறை அமைச்சர் திரு. நரேந்திர சிங் தோமர் இன்று தெரிவித்தார். புதுதில்லியில் நடைபெற்ற இந்தியா டுடே குழுமத்தின் கிசான் தக் தொலைக்காட்சி அலைவரிசை மற்றும் அதன் இணையதளத்தை தொடங்கி வைத்தபின் பேசிய போது அவர் இதனை தெரிவித்தார். வேளாண் சமுதாயத்தில் 85% பேர் சிறு விவசாயிகள் என்றும், குறைவான தனியார் முதலீட்டால் அவர்கள் சிரமங்களை எதிர்கொள்வதாகவும் கூறினார். இந்தியப் பொருளாதாரத்தின் முதுகெலும்பாக வேளாண்மை திகழ்வதாகவும், இந்தியப் பொருளாதாரத்தின் முக்கியத் தூணாக வேளாண் சூழல் இருப்பதாகவும் அவர் மேலும் தெரிவித்தார்.
2047ம் ஆண்டிற்குள் அமிர்த காலத்தின் போது 5 டிரில்லியன் டாலர் அளவிற்கு பொருளாதார வளர்ச்சியை அடைய வேண்டும் என்பதில் வேளாண்துறை தொடர்ந்து முக்கியப் பங்களிப்புச் செய்யும் என்று கூறினார்.
சிறு விவசாயிகளின் பொருளாதாரத் திறனை மேம்படுத்த ரூ.6,865 கோடி மதிப்பில் 10,000 வேளாண் உற்பத்தியாளர்கள் அமைப்பை உருவாக்கும் பணிகளை மத்திய அரசு மேற்கொண்டுள்ளதாக திரு. தோமர் குறிப்பிட்டார்.
நுகர்வோர் நலன், உணவு மற்றும் பொது விநியோகம் அமைச்சகம்
குறைந்தபட்ச ஆதரவு விலையில் 2020-21 கரீப் பருவத்திற்கான சந்தைப்படுத்துதலில் நெல் கொள்முதல் ஒரு கோடி மெட்ரிக் டன்னைக் கடந்து உத்வேகம்
2020-21 கரீப் பருவத்திற்குத் தேவையான சந்தைப்படுத்துதல் தொடங்கப்பட்டதையடுத்து கடந்த காலங்களைப் போலவே இந்த வருடமும் அதே குறைந்தபட்ச ஆதரவு விலையில், விவசாயிகளிடமிருந்து அரசு பயிர்களைக் கொள்முதல் செய்கிறது.
நெல் கொள்முதல் ஒரு கோடி மெட்ரிக் டன்னைக் கடந்து உத்வேகம் அடைந்துள்ளது. 7 மாநிலங்கள் மற்றும் யூனியன் பிரதேசங்களைச் சேர்ந்த 9.37 லட்ச விவசாயிகளிடமிருந்து ஒரு மெட்ரிக் டன்னுக்கு ரூபாய்18880 மதிப்பில் ரூபாய் 20180.50 கோடி குறைந்தபட்ச ஆதரவு விலையில் 106.88 லட்சம் மெட்ரிக் டன் நெல் கொள்முதல் செய்யப்பட்டுள்ளது. 2019-20 கரீப் பருவத்திற்கான சந்தைப்படுத்துதலில் நெல் கொள்முதல் 84.68 லட்சம் மெட்ரிக் டன்னாக இருந்தது. எனவே கடந்த காலத்தை விட இந்த வருடம் 25.92 சதவீதம் அதிக கொள்முதல் நடைபெற்றுள்ளது.
மேலும், அக்டோபர் 20ஆம் தேதி வரை அரசு தன் முதன்மை முகமைகளின் மூலம் ரூபாய் 6.02 கோடி குறைந்தபட்ச ஆதரவு விலையில், 863.39 மெட்ரிக் டன் அவரை விதையும், உளுந்தும் தமிழ்நாடு, மகாராஷ்டிரா மற்றும் ஹரியானாவைச் சேர்ந்த 819 விவசாயிகளிடமிருந்து கொள்முதல் செய்துள்ளது. இதேபோல 52.40 கோடி ரூபாய் குறைந்தபட்ச ஆதரவு விலையில், 5089 மெட்ரிக் டன் கொப்பரையைக் கர்நாடகா மற்றும் தமிழகத்தில் உள்ள 3961 விவசாயிகளிடமிருந்து கொள்முதல் செய்துள்ளது.
பஞ்சாப், ஹரியானா, ராஜஸ்தான் மற்றும் மத்திய பிரதேசத்தில் பருத்திக் கொள்முதல் குறைந்தபட்ச ஆதரவு விலையில் சுமுகமாக நடைபெற்று வருகிறது.
அக்டோபர் 20ஆம் தேதி வரை ரூபாய் 66842.28 லட்சம் 236748 பேல்கள் 46706 விவசாயிகளிடமிருந்து கொள்முதல் செய்யப்பட்டுள்ளன. இது கடந்த ஆண்டை விட 2335 பேல்கள் அதிகமாகும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666398
-----
(Visitor Counter : 109
நிதி அமைச்சகம்
செப்டம்பர் மாதம், ஜி.எஸ்.டி வருமானம் ரூ. 94,000 கோடியை தாண்டியது ; ஆகஸ்ட் மாதத்தை விட வருவாய் அதிகரித்துள்ளது
செப்டம்பர், 2018 – ல் ஜி.எஸ்.டி எனப்படும் சரக்கு மற்றும் சேவை வரி மூலம் ரூ. 94,000 கோடி வருவாய் கிடைத்துள்ளது. இதில் ரூ. 15,318 கோடி சி.ஜி.எஸ்.டி, ரூ. 21,061 கோடி எஸ்.ஜி.எஸ்.டி, ரூ. 50,070 கோடி ஐ.ஜி.எஸ்.டி ஆகவும்  மற்றும் ரூ. 7,993 கோடி வரி தீர்வையாகும் . மொத்தமாக ஆகஸ்ட் மாதம் முதல் செப்டம்பர் 30, 2018 வரை 67 லட்சம் ஜி.எஸ்.டி.ஆர் 3பி-க்கு வரி கணக்கு தாக்கல் செய்யபடுள்ளது.
செப்டம்பர் 2018-ல் கணக்குமுடித்தப் பின், மத்திய மற்றும் மாநில அரசின் மொத்த வருவாய் ரூ. 30,574 கோடி சி. ஜி.எஸ்.டி மற்றும் ரூ. 35,015 கோடி எஸ்.ஜி.எஸ்.டி ஆகும்.
ஆகஸ்ட் மாதம் ரூ. 93,690 வருவாய் வசூலிக்கப்பட்டது. இதை ஒப்பிடுகையில், செப்டம்பர், 2018 – ல் வருவாய் அதிகரித்து , ரூ. 94, 442 கோடி வருவாய் கிடைத்துள்ளது. கீழ் உள்ள வரைபடம் இந்த ஆண்டின் வருவாய் குறித்து தெரிவிக்கிறது.
சிறப்பு சேவைகள் மற்றும் கட்டுரைகள்
சௌராஷ்டிரா – தமிழ்நாடு இடையேயான உறவைக் கொண்டாடும் “சௌராஷ்டிரா தமிழ் சங்கமயுகம்” நூல் வெளியிடப்படவுள்ளது
ஸ்ரீ சோம்நாத் சமஸ்கிருத பல்கலைக்கழகத்தின் தனித்துவ முயற்சி
“சௌராஷ்டிரா தமிழ் சங்கமயுகம்” என்பதற்கு பிரபல கவிஞர்கள் பாடல்கள் இயற்றியுள்ளனர்
சௌராஷ்டிரா – தமிழ்நாடு இடையேயான வரலாற்றுச் சிறப்புமிக்க உறவைக் கொண்டாடும் வகையில், குஜராத் மாநிலம் வேராவலில் உள்ள ஸ்ரீ சோம்நாத் சமஸ்கிருத பல்கலைக்கழகத்தால் சோம்நாத்- ராமேஸ்வரம் சங்கம அஷ்டகம் என்ற பாடல்கள் நூலாகத் தொகுக்கப்பட்டுள்ளன.
சௌராஷ்டிரா – தமிழ் சங்கமத்தின் உணர்வுகளை வெளிப்படுத்தும் இந்த நூல் பிரபல கவிஞர்களின் பாடல் தொகுப்பாகும். இந்தப் பாடல்கள் சௌராஷ்டிரா – தமிழ் சங்கமத்தின் நேரடி அனுபவத்தை வாசகர்களுக்கு வழங்கும் தனித்துவம் கொண்டவை. நாடு முழுவதிலுமிருந்து பிரபல அறிஞர்கள் பாடல்களை ஒரு தகவல் தொடர்பு சாதனமாக பயன்படுத்தி இந்த கலாச்சார நிகழ்வுக்கு பங்களிப்பு செய்துள்ளனர்.
வசுதைவ குடும்பகம்  மற்றும் ஒரே இந்தியா உன்னத இந்தியா தொலைநோக்குப் பார்வையுடன் ஸ்ரீ சோம்நாத் சமஸ்கிருத பல்கலைக்கழகம் மற்றும் இந்தப் பகுதியில் உள்ள இணைப்பு பல்கலைக்கழகங்களைச் சேர்ந்த தலைசிறந்த அறிஞர்கள் ஒருங்கிணைந்து கலாச்சார, வரலாற்றுச் சிறப்புமிக்க நிகழ்ச்சிகளை நடத்தினர்.
தமிழ்நாட்டிற்கும், குஜராத்திற்கும் இடையேயான பாரம்பரிய உறவை உயிரோட்டமாக வைத்துகொள்ளும் வகையில் சௌராஷ்டிரா – தமிழ் சங்கமம் போன்ற செயல்பாடுகளுக்கு இந்தப் பல்கலைக்கழகம் முயற்சி மேற்கொண்டுள்ளது. சமஸ்கிருதம் மற்றும் சாஸ்திரங்களின் முக்கியத்துவத்திற்கு அடித்தளமாக விளங்கும் இந்த பல்கலைக்கழகம் தனிநபர்களை மட்டும் வளர்க்கவில்லை. எதிர்காலத் தலைமுறையை வளர்க்கிறது என்று இதன் தொடக்க விழாவில் பிரதமர் திரு நரேந்திர மோடி கூறியது குறிப்பிடத்தக்கது.
பிரதமர் அலுவலகம்
வீர் சாவர்க்கர் பிறந்தநாளை முன்னிட்டு பிரதமர் அவருக்கு மரியாதை
வீர் சாவர்க்கர் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது:
“பாரதத் தாயின் கடின உழைப்பாளி திருமகனான வீர் சாவர்க்கரின் பிறந்தநாள் அன்று அன்னாருக்கு மரியாதைகலந்த அஞ்சலிகள்.”
•••••••••••••
(
PIB Headquarters
பிஎஸ்எல்வி-சி43 இஸ்ரோவால் வெற்றிகரமாக விண்ணில் செலுத்தப்பட்டது
இந்தியாவின் நவீன புவி கண்காணிப்பு செயற்கைக் கோள் ஹைசிஸ் மற்றும் 30 வெளிநாட்டு இணை செயற்கைக் கோள்களுடன், ஸ்ரீஹரிகோட்டாவில் உள்ள சதீஷ்தவான் விண்வெளி மையத்திலிருந்து இன்று காலை மணி 9.57.30-க்கு பிஎஸ்எல்வி-சி43 வெற்றிகரமாக விண்ணில் செலுத்தப்பட்டது. விண்ணில் ஏவப்பட்ட நேரத்திலிருந்து 17 நிமிடம் 25 வினாடிகளுக்குப் பின், ஹைசிஸ் செயற்கைக் கோள் பிரிக்கப்பட்டு, சூரியவழி சுற்றுப்பாதையில் செலுத்தப்பட்டது. இதையடுத்து, மணி 11.50-க்கு மற்ற 30 வெளிநாட்டு செயற்கைக் கோள்கள் பிரிக்கப்பட்டு, அவற்றுக்குரிய நிலைகளில் செலுத்தப்பட்டன.
செலுத்து வாகனம் தாங்கிச் சென்ற செயற்கைக் கோள்கள் இரண்டு வேறுபட்ட சுற்றுப் பாதைக்கு அனுப்பப்பட்டன. முதன்மை செயற்கைக் கோளான ஹைசிஸ் 636 கிலோமீட்டர் தூரத்தில் உள்ள சூரியவழி சுற்றுப் பாதையில் நிலைநிறுத்தப்பட்டது. மற்ற இணைக் கோள்கள் பிஎஸ்எல்வி -யின் நான்காவது நிலையில் பொருத்தப்பட்டிருந்த எஞ்சின் இரண்டுமுறை மறுஇயக்கம் செய்யப்பட்ட பின், 504 கிலோமீட்டர் தூரத்தில் நிலைநிறுத்தப்பட்டன.
ஹைசிஸ் என்பது இஸ்ரோவால் உருவாக்கப்பட்ட புவி கண்காணிப்பு செயற்கைக் கோளாகும். பிஎஸ்எல்வி-சி43 செயல்பாட்டில் இந்த செயற்கைக்கோள் முதன்மையானதாகும். இந்த செயற்கைக் கோள் இஸ்ரோவின் சிறு செயற்கைக் கோள்-2 ஐ சுற்றிக் கட்டப்பட்டுள்ளது. இந்த விண்கலத்தின் எடை 380 கிலோகிராம். ஹைசிஸின் இயங்கு காலம் ஐந்தாண்டுகள் ஆகும்.
ஹைசிஸின் முதன்மை இலக்கு, புவிப் பரப்பில் கண்ணுக்கு தெரிகின்றவற்றை ஆய்வு செய்வதாகும்.
இஸ்ரோவால் வடிவமைத்து உருவாக்கப்பட்டுள்ள “கண்ணாடிஇழை உருவக் கண்டுபிடிப்பு வரிசை”-யில் மிக முக்கியமான நுண்கருவியை ஹைசிஸ் செயற்கைக் கோள் கொண்டிருக்கிறது. இது அஹமதாபாதில் உள்ள விண்வெளி செயல்பாட்டு மையத்தால் வடிவமைத்து உருவாக்கப்பட்டது. சண்டிகரில் உள்ள இஸ்ரோவின் மின்னணுப் பிரிவு இதனைத் தயாரித்தது. இந்த நுண்கருவியால் 1000X66 பிக்ஸல்கள் வரை படம் பிடிக்க முடியும்.
கலப்பு நிலை படம் என்பது நிறப்பிரிகைகளை கொண்ட படமாகும். இது டிஜிட்டல் திறன் கொண்ட படத்தையும், பல நிற படத்தையும் இணைப்பதாகும். இத்தகைய படத் தொழில்நுட்பத்தைக் கொண்டு, விண்வெளியிலிருந்து காட்டப்படும் ஒவ்வொரு பிக்ஸலுக்கான வண்ணத்தையும் ஆய்வு செய்து, பொருட்கள் அல்லது புவி மீதுள்ள நடைமுறைகளின் தனித்த அடையாளங்களைக் கண்டறிய முடியும்.
எட்டு நாடுகளிலிருந்து ஒரு மைக்ரோ மற்றும் 29 நானோ செயற்கைக் கோள்கள் ஹைசிஸ் செயற்கைக் கோளுடன் அனுப்பப்பட்டன. ஆஸ்திரேலியா, கனடா, கொலம்பியா, பின்லாந்து, மலேசியா, நெதர்லாந்து, ஸ்பெயின் ஆகிய நாடுகளிலிருந்து தலா ஒன்றும், அமெரிக்காவிலிருந்து 23-ம் அனுப்பப்பட்டன. இந்த 30 செயற்கைக் கோள்களின் மொத்த எடையளவு 261.5 கிலோகிராம் ஆகும். இந்த செயற்கைக் கோள்கள் இஸ்ரோவின் வணிகப் பிரிவான ஆந்த்ரிக்ஸ் அமைப்பின் மூலம், வணிக ரீதியாக ஒப்பந்தம் செய்யப்பட்டன.
பிஎஸ்எல்வி, திட மற்றும் திரவ நிலைகளுடன் நான்கு நிலைகளைக் கொண்ட செலுத்து வாகனம் ஆகும். பிஎஸ்எல்வி-சி43 என்பது இதன் வரிசையில் மிகவும் எடை குறைந்த ஒன்றாகும். மேலும், விவரங்களுக்கு https://www.isro.gov.in/pslv-c43-hysis-mission/pslv-c43-hysis-mission-press-kit என்ற இணையதளத்தைப் பார்க்கவும்.
மின்னணு மற்றும் தகவல் தொழில்நுட்பம்
இந்தியாவின் இறையாண்மை, ஒருமைப்பாடு, பாதுகாப்பு, மாநில பாதுகாப்பு மற்றும் பொது ஒழுங்குக்கு பாரபட்சம் காட்டும் 59 மொபைல் செயலிகளுக்கு அரசு தடை
இந்தியாவின் இறையாண்மை, ஒருமைப்பாடு, நாட்டின் பாதுகாப்பு மற்றும் பொது ஒழுங்குக்கு பாரபட்சம் காட்டும் நோக்கில் உள்ள 59 மொபைல் செயலிகளுக்கு மத்திய தகவல் தொழில்நுட்ப அமைச்சகம், தகவல் தொழில்நுட்பச் சட்டம் 69A பிரிவின் கீழ் தடைவிதித்துள்ளது. பல்வேறு தரப்பு மக்களிடமிருந்து, இந்த செயலிகள் குறித்து வந்த புகார்களையடுத்து இந்த நடவடிக்கை எடுக்கப்பட்டுள்ளது. இந்த செயலிகளை தடை செய்யவேண்டும் என்று மத்திய உள்துறை அமைச்சகத்தின் இந்திய சைபர் குற்ற ஒருங்கிணைப்பு மையம் பரிந்துரை செய்திருந்தது. சில செயலிகள், தனிநபர் தகவல் பாதுகாப்புக்கும், தனிநபர் உரிமைக்கும் இடையூறு விளைவிப்பதாக பல புகார்கள் மக்களிடமிருந்து வந்தன. இந்தப் புகார்களை பரிசீலனை செய்து 59 செயலிகளை மொபைல் போன்களிலும், இண்டர்நெட் வசதியுள்ள மொபைல் அல்லாத பிற உபகரணங்களிலும் அனுமதிப்பதில்லை என்று அரசு முடிவெடுத்துள்ளது. விரிவான தகவல்களுக்கு : https://pib.gov.in/PressReleasePage.aspx?PRID=1635206
தொழிலாளர் மற்றும் வேலைவாய்ப்பு அமைச்சகம்
கொல்கத்தா உயர்நீதிமன்றத்தின் ஜல்பைகுரி கிளையை அமைக்க மத்திய அமைச்சரவை ஒப்புதல்
டார்ஜிலிங், கலிம்பாங், ஜல்பைகுரி மற்றும் கூச் பெஹார் பகுதிகளின் ஆட்சி எல்லை இந்த உயர்நீதிமன்றத்தின்கீழ் வரும்
பிரதமர் திரு. நரேந்திர மோடி தலைமையிலான அமைச்சரவைக்குழு, கொல்கத்தா உயர்நீதிமன்றத்தின் ஜல்பைகுரி கிளையை அமைக்க ஒப்புதல் அளித்துள்ளது. டார்ஜிலிங், கலிம்பாங், ஜல்பைகுரி மற்றும் கூச் பெஹார் பகுதிகள் இந்த உயர்நீதிமன்றத்தின் ஆட்சி எல்லைக்குள் வரும் என்பது குறிப்பிடத்தக்கது.